REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/257-17

23. novembar 2017. godine

B e o g r a d

ZAPISNIK

22. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 23. NOVEMBRA 2017. GODINE

Sednica je počela u 9.00 časova.

 Sednicom je predsedavala Stefana Miladinović, zamenik predsednika Odbora.

 Sednici su prisustvovali članovi Odbora: Zoran Milekić, dr Vladimir Orlić, Ognjen Pantović, Snežana B. Petrović, Dalibor Radičević i Ivana Stojiljković.

 Sednici su prisustvovali zamenici članova Odbora: Ivana Nikolić (zamenik Jovice Jevtića), Krsto Janjušević (zamenik Dragana Jovanovića) i Radoslav Cokić (zamenik Katarine Rakić).

 Sednici nisu prisustvovali članovi Odbora: Dragan Vesović, Jasmina Karanac, Nenad Konstantinović, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva, građevinarstva, saobraćaja i infrastrukture: Miodrag Poledica, državni sekretar i Vesna Laković, viši savetnik u Sektoru za međunarodne odnose.

Odbor je, jednoglasno, u skladu sa predlogom zamenika predsednika Odbora usvojio sledeći:

D n e v n i r e d

1. Razmatranje Predloga zakona o potvrđivanju Ugovora o osnivanju Transportne zajednice, koji je podnela Vlada (broj 011-3223/17 od 1. novembra 2017. godine) .

Prva tačka dnevnog reda – **Razmatranje Predloga zakona o potvrđivanju Ugovora o osnivanju Transportne zajednice**

 Na početku uvodnog izlaganja Miodrag Poledica, državni sekretar u Ministarstvu građevinarstva, saobraćaja i infrastrukture, je istakao da je Transportna zajednica Zapadnog Balkana uspostavljana predhodnih 13 godina kroz Transposrtnu opservatoriju jugoistočne Evrope i da je ona praktično odraz političke volje regionalnih učesnika Zapadnog Balkana da postanu deo transpotrnog prostora i transpotrne mreže Evropske unije. Proširenje najvažnijih transportnih pravaca izvršeno je 2015. godine, koji su do tada pokrivali samo zemlje Evropske unije, i na teritoriju Zapadnog Balkana. Praktično, na učesnicima ovog Sporazuma je da se mape koje su tada nacrtane sada realizuju kroz projekte na najvažnijim transportnim pravcima. Iz tog razloga u regionu će postojati zajednički petogodišnji planovi i stalno usaglašavanje sa svim učesnicama Zapadnog Balkana, koje će na taj način postati punopravni partneri Evropskoj uniji po pitanju saobraćajne infrastrukture. Da bi se sve to postiglo potrebno je izvršiti integraciju svih ugovornih strana celog Zapadnog Balkana u jedinstveno transportno tržište. Dakle, ovaj Sporazum o osnivanju Transportne zajednice razvijaće, između ostalog, petogodišnje planove po pitanju izgradnje i rekonstrukcije najbitnije infrastrukture drumskog, železničkog, vodnog i vazdušnog saobraćaja. Ovaj sporazum će omogućiti jedinstvene procedure za javne nabavke u saobraćajnoj infrastrukturi, a pojednostaviće se i granične procedure. Doprinos najboljem rešenju između strana učesnika, a kasnije i kao jedinstvenog tržište za ubrzavanje saobraćaja na graničnim prelazima, daće i Uprava carina. Generalno, ovaj sporazum će omogućiti razvoj infrastrukture kada su u pitanju aerodromi, železnica, plovni putevi, najvažnije drumske arterije, rečne luke Beograd i Novi Sad na prvom mestu, a uticaće i na razvoj kontejnerskih terminala jer oni su sprega između svih vidova saobraćaja. Važno je istaći i to da svi projekti od regionalnog značaja prolaze kroz naše zakonodavstvo, koje je maksimalno usklađeno sa direktivama Evropske unije i kada je u pitanju zaštita životne sredine.

Važnost ovog sporazuma je i to što će zemljama potpisnicama omogućiti i korišćenje međunarodnih finanasijskih fondova i bespovratnih finansijskih sredstva iz Evropske unije, koja polako postaju sve više dostupna, kako za region tako i za Republiku Srbiju. Naša zemlja je od prošle godine kroz program IPA Evropske unije iz 2015. godine dobila oko 80 miliona evra za rekonstrukciju železničke pruge od Niša do Brestovca u dužini od 23 km, izgradnju pristupnih puteva na Žeželjevom mostu u Novom Sadu i izgradnju prvog kontejnerskog terminala u Batajnici blizu Beograda, tako da je to prvi znak i praktično usklađivanje sa samim tekstom Transportne zajednice, a njegovim stupanjem na snagu otvoriće se i vrata za predpristupne fondove koji do sada nisu bili planirani za ovaj region. Ovim sporazumom će se postepeno otvarati želničko tržišta što znači da naši železnički operateri mogu da obavljaju železnički transport i u drugim državama Zapadnog Balkana, koje su učesnice ovog sporazuma. Sporazum predviđa i osnivanje Sekretarijata, a očekuje se da se na prvom ministarskom sastanku 1. decembra 2017. godine obelodani da će Beograd biti sedište Transportne zajenice, odnosno da ćemo imati Sekretarijat u Beogradu.

 U nastavku sednice viši savetnik u Sektoru za međunarodne odnose, Vesna Laković, je dodala da je sastavni deo ovog Ugovora Deklaracija koja ukazuje da je, u skladu sa međunarodnim pravom, teritorija Kosova i Metohije pod međunarodnom upravom u sastavu Republike Srbije i da se prihvatanjem Ugovora od strane Republike Srbije ne može smatrati priznavanje nezavisnosti Kosova, odnosno da se potpisivanjem ugovora između Srbije i Kosova ne formira ugovorni odnos u smislu međunarodnog prava kojim se reguliše izvršavanje međunarodnih ugovora, odnosno u smislu Bečke konvencije u ugovornom pravu. U Ugovoru, kao i u aneksima na mestima na kojima se eksplicitno navode strane potpisnice jugoistočne Evrope, u preambuli Ugovora i na kraju Ugovora, potpis punomoćnika za Kosovo, označen je sa zvezdicom, odnosno sa pratećom fusnotom, u skladu sa regionalnim predstavljanjem i međunarodnom saradnjom, naglasila je na kraju izlaganja predstavnik Ministarstva.

 Nakon izlaganja prestavnika predlagača zamenik predsednika Odbora je na osnovu člana 170. Poslovnika Narodne skupštine otvorila jedinstveni pretres o Predlogu zakonao potvrđivanju Ugovora o osnivanju Transportne zajednicei podsetila da se na postupak za donošenje zakona o potvrđivanju međunarodnog ugovora primenjuju odredbe Poslovnika o postupku za donošenje zakona, s tim što se o predlogu zakona vodi jedinstven pretres. Pod jedinstvenim pretresom podrazumeva se istovremeno vođenje načelnog pretresa i pretresa u pojedinostima predloga zakona, kao i da je na ovaj predlog zakona podnet amandman na član 4. narodnog poslanika dr Aleksandra Martinovića.

S obzirom da se niko od narodnih poslanika nije prijavio za diskusiju zamenik presednika Odbora, Stefana Miladinović, je zamolila predstavnike Ministarstva da izveste Odbor o infrastrukturnim planovima Evropske unije za ovaj region.

Državni sekretar Miodrag Poledica je u odgovoru na pitanje istakao da u Evropi trenutno postoji devet koridora od kojih dva kopnena i jedan rečni prolaze kroz Republiku Srbiju. Koridori koji su sada na snazi su praktično mreže koje pokrivaju nekoliko paralelnih koridora, a proširenje koje je izvršeno 2015. godine je urađeno na osnovu apliciranja i argumentovanih stavova da se ti koridori prošire preko Republike Srbije. Realizacija Sporazuma o Transportnoj zajednici omogućiće Republici Srbiji bespovratna sredstva i kredite sa povoljnijim finansijskim uslovima. To su velike prednosti ovog sporazuma i zato je vrlo važno za našu zemlju da postane deo transportne porodice.

Odbor je, u skladu sa čl. 155. stav 2. i 170. Poslovnika Narodne skupštine, odlučio, jednoglasno, da predloži Narodnoj skupštini da prihvati Predloga zakona o potvrđivanju Ugovora o osnivanju Transportne zajednice, koji je podnela Vlada.

 Odbor je razmotrio amandman na član 4. Predloga zakona koji je podneo narodni poslanik dr Aleksandar Martinović i odlučio, jednoglasno, da predloži Narodnoj skupštini da ga prihvati.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Na sednici Odbora vođen je tonski zapis.

 Sednica je zaključena u 9.18 časova.

SEKRETAR ODBORA ZAMENIK PREDSEDNIKA ODBORA

 Biljana Ilić Stefana Miladinović